**புதிய சந்திப்புவேளைகள் குறித்து**

**‘சிறப்பு மருத்துவ நிலையங்கள்’ (Specialist Clinics) என்பன யாவை?**

குறிப்பிட்ட ஒரு உடல்நலப் பிரச்சினையைப் பற்றி சிறப்பு மருத்துவர்கள், சம்பந்தப்பட்ட சுகாதாரத் தொழிலர்கள் அல்லது செவிலியர்களை நீங்கள் பார்க்கக்கூடிய இடங்கள் ‘சிறப்பு மருத்துவ நிலையங்கள்’ ஆகும். சிறப்பு மருத்துவர் ஒருவரைப் பார்ப்பதற்காக உங்களுடைய பொது மருத்துவர் அல்லது குடும்ப மருத்துவர் அல்லது மற்ற உடல் நல பராமரிப்புப் பணியாளர் ஒருவரது பரிந்துரை உங்களுக்குத் தேவைப்படும். சிறப்பு மருத்துவ நிலையங்களை ‘வெளி நோயர்’ (outpatient) மருத்துவ நிலையங்கள் என்றும் அழைப்பர்.

**மருத்துவ நிலைய சந்திப்புவேளையின் போது என்ன நடக்கும்?**

சிறப்பு மருத்துவர் ஒருவர் அல்லது சம்பந்தப்பட்ட சுகாதாரத் தொழிலர் அல்லது தாதி ஒருவர் உங்களுடைய உடல் நலத்தினைப் பற்றி உங்களுடன் பேசுவார். சில வேளைகளில் நீங்கள் இரண்டு அல்லது மூன்று சுகாதாரத் தொழிலர்களைப் பார்ப்பீர்கள். பரிசோதனைகள் அல்லது மற்ற சிகிச்சைகளுக்காக இவர்கள் ஏற்பாடு செய்யக்கூடும். நாங்கள் கூடாது என்று உங்களுக்குச் சொன்னாலொழிய நீங்கள் உணவு அல்லது பானங்களை அருந்தலாம்.

**என்னுடைய சந்திப்புவேளைக்கு என்னால் வர இயலாவிட்டால் என்ன ஆகும்?**

உங்களுடைய சந்திப்புவேளைக்கு உங்களால் வர **இயலாவிட்டால்** தயவு செய்து அதை எமக்குக் கூடிய விரைவில் தெரிவியுங்கள். சந்திப்புவேளையை இரத்து செய்ய அல்லது புதிய சந்திப்புவேளை ஒன்றை ஏற்படுத்திக்கொள்ள நீங்கள் எம்முடன் தொடர்புகொள்ளலாம். யாரால் வர இயலுமோ அவர்களுக்கு உங்களுடைய சந்திப்புவேளையை நாங்கள் கொடுக்கலாம்.

ஒவ்வொருவருக்குமான காத்திருப்புக் காலங்களைக் குறைக்க இது எங்களுக்கு உதவும். இரண்டு சந்திப்புவேளைகளுக்கு நீங்கள் வராமலிருந்தால் மற்றும் அதை எமக்கு முன்பாகவே தெரிவிக்காமலிருந்தால், **புதிய சந்திப்புவேளை ஒன்று உங்களுக்குத் தரப்படமாட்டாது.** புதிய பரிந்துரை ஒன்று உங்களுக்குத் தேவைப்படும்.

**எனது சந்திப்புவேளைக்கு நான் எப்படி ஆயத்தமாவது?**

உங்களுடைய சிறப்புமருத்துவரிடம் நீங்கள் கேட்க விரும்பும் கேள்விகள் எதனையும் நீங்கள் எழுதிவைத்துக்கொள்ளலாம். உங்களுடைய குடும்பத்தவர் அல்லது நண்பர் ஒருவரை நீங்கள் சந்திப்புவேளையின்போது அழைத்துவரலாம். சந்திப்பு நாள் அன்று தயவுசெய்து ஆயத்தமாக வரவும். நீங்கள் உட்கொள்ளும் மருந்துகளின் அட்டவணை, உங்களுக்கான சோதனை முடிவுகள், ஸ்கேன் படங்கள் மற்றும் உங்களுடைய ஜி.பி.-யின் பெயர் மற்றும் விலாசம் ஆகியவற்றைக் கொண்டுவாருங்கள்.

**எனக்கு மேலதிக உதவி தேவைப்பட்டால் என்ன செய்வது?**

கீழ் வரும் நிலைகள் உங்களுக்கு இருந்தால் அதைத் தயவு செய்து எமக்குத் தெரிவியுங்கள்:

* உங்களுக்கு உடல் இயலாமை ஒன்று இருந்தால்
* மொழிபெயர்த்துரைப்பாளர் அல்லது கலாசார ஆதரவாளர் ஒருவர் உங்களுக்குத் தேவைப்பட்டால்
* போக்குவரத்து உதவி உங்களுக்குத் தேவைப்பட்டால்

**எனக்கு மொழிபெயர்த்துரைப்பாளர் ஒருவர் தேவைப்பட்டால் என்ன செய்வது?**

உங்களுக்கு மொழிபெயர்த்துரைப்பாளர் ஒருவர் தேவைப்பட்டால் தயவு செய்து எமக்குத் தெரியப்படுத்துங்கள், உங்களுடைய சந்திப்புவேளைக்காக ஒருவரை எம்மால் அளிக்க இயலும். சில வேளைகளில் தொலைபேசி வாயிலாக மொழிபெயர்த்துரைப்பாளர் ஒருவரை நீங்கள் பயன்படுத்தவேண்டியிருக்கலாம். செல்லுபடியாகும் ‘மெடிகெயர்’ அட்டை உங்களுக்கு இருந்தால் இதற்காக நீங்கள் கட்டணம் எதுவும் செலுத்த வேண்டியதில்லை.

**என்னுடைய சந்திப்புவேளைக்காக நான் கட்டணம் செலுத்த வேண்டுமா?**

செல்லுபடியாகும் ‘மெடிகெயர்’ அட்டை வைத்திருக்கும் நோயர்கள் பணம் கட்டத் தேவையில்லை. உங்களிடம் ‘மெடிகெயர்’ அட்டை இல்லை என்றால், அல்லது நீங்கள் வெளிநாட்டிலிருந்து வந்திருப்பவர் என்றால், தயவு செய்து எமக்கு அதைத் தெரிவியுங்கள், ஏனெனில் நீங்கள் கட்டணம் செலுத்தவேண்டியிருக்கும்.

**எனது சந்திப்புவேளைக்குப் பிறகு என்ன ஆகும்?**

உங்களை அவர்கள் மீண்டும் பார்க்கவேண்டியிருக்குமா என்று உங்களுடைய சிறப்புமருத்துவர் உங்களுக்குச் சொல்லுவார். அடுத்த முறை எந்ன நடக்கும், மற்றும் நீங்கள் வரவேண்டியிருந்தால் நீங்கள் என்ன செய்ய வேண்டியிருக்கும் என்பதைப் பற்றி அவர் உங்களிடம் பேசுவார்.

உங்களுடைய பராமரிப்பைப் பற்றிய தகவல்களை உங்களுடைய ஜி.பி. மற்றும் உங்களுடைய பராமரிப்போடு சம்பந்தப்பட்ட மற்ற உடல் நலத் தொழிலர்களோடு நாங்கள் பகிர்ந்துகொள்வோம்.

இந்தத் தகவல்கள் விக்டோரிய மாநில அரசினால் கொடுக்கப்பட்டவை.

வெளியீடு: செப்டம்பர் 2019